Roodepoort-trompopbotsing glo deur dronk bestuurder veroorsaakDie twee voertuie wat in Roodepoort gebots het. Foto: ER24 Vrydagoggend se trompopbotsing in Roodepoort, Gauteng, waarin twee bejaarde vroue gesterf het, is glo veroorsaak deur ŉ dronk bestuurder wat ŉ padblokkade probeer vermy het. “ŉ Motoris in ŉ Honda het in Hendrik Potgieterweg gery toe hy ŉ padblokkade van die metropolisie opgemerk het,” het supt. Edna Mamonyane, woordvoerder van die Johannesburgse metropolisie, gesê. “In ŉ vermeende poging om die padblokkade te vermy, het hy in aankomende verkeer in gedraai en die slagoffers se voertuig, ŉ Hyundai, getref.” Drie bejaarde vroue het in die Hyundai gery. Twee is dood en die derde is in ŉ kritieke toestand deur ER24 na Flora Clinic geneem. Die bestuurder van die Honda was glo dronk en is op die toneel in hegtenis geneem. Volgens ER24 het die man nie enige beserings opgedoen nie. Hy is in aanhouding by die Honeydew-polisiestasie. Die man moet binnekort op aanklagte van strafbare manslag en roekelose of nalatige bestuur in die hof verskyn.